Elisabeth Arnold (RV), 2002-03-14:
Jeg er ikke i tvivl om, at der ligger et oprigtigt engagement og en stor omsorg for dyrene bag dette forslag, og vi kan godt støtte ideen om en kulegravning af dyreværnslovgivningen, men om vi præcis skal tage alle de elementer med, der er her, og om vi skal tillægge dem alle lige stor vægt, er jeg straks mere i tvivl om.
Jeg er enig med den foregående ordfører i, at det område, hvor vi har de største problemer, naturligvis er der, hvor vi har de dyr, vi spiser, og de dyr, som bliver fremavlet alene med konsum til formål.
Det er svin, kvæg, kyllinger og andre spiselige dyr.
Jeg synes, det ofte er frygtelig nedværdigende, hvad vi byder disse dyr i deres korte og hektiske liv, inden de skal ende på vores middagsborde, og jeg synes, at vi simpelt hen ikke kan gøre nok for at forbedre forholdene.
I den forbindelse vil jeg sige, at Dansk Folkepartis forslag i meget høj grad mangler det internationale aspekt, det aspekt, der handler om, at vi jo udveksler mange af disse dyr, som bliver til varer, med andre lande. Det hjælper ikke meget, at vi forbedrer forholdene for dyrene hjemme hos os selv, hvis de får elendige forhold, så snart de kommer uden for landets grænser.
Det hjælper heller ikke på vores samvittighed, hvis vi modtager dyr, som er opfostret eller opdrættet under elendige forhold, som vi ikke ville bryde os om at have inden for vores egne grænser.
Så der synes jeg, der mangler noget i dimensionen i det forslag, der ligger her.
Så vil jeg sige lidt om forsøgsdyr - det er et område, jeg har arbejdet med selv i en fjern fortid, da jeg havde professionel kontakt med det fag - at det er en misforståelse
at tro, at en fordobling af prisen på forsøgsdyr vil halvere antallet af dyreforsøg.
Det vil det ikke.
Det vil blot gøre udviklingen af nye lægemidler eller ny kosmetik dyrere.
Der er faktisk i forvejen ganske stramme regler for, hvor mange dyr, hvor mange dyreforsøg der skal foretages, før man kan få godkendt et produkt, og hvis ikke de dyreforsøg bliver foretaget i Danmark, fordi de bliver for dyre, så bliver de foretaget i et andet land.
Så bliver de foretaget i England eller i Tyskland, hvor der findes ganske store institutter, der specialiserer sig i at lave dyreforsøg.
Det vil være en fattig trøst for dyrene, at vi laver anderledes vilkår for dem her, hvis det betyder, at det samme antal dyr blot bliver brugt til forsøg i udlandet.
Så der er simpelt hen en fejlslutning der.
Det, at vi vil forhøje prisen på forsøgsdyr i Danmark, betyder ikke automatisk, at man får en halvering i antallet af dyreforsøg.
Antallet af dyreforsøg er meget tæt forbundet med de regler, som sundhedsmyndighederne i de forskellige lande stiller op, f.eks. for nyanmeldte lægemidler.
Med disse ord vil jeg blot sige, at vi er meget positivt indstillet over for intentionerne i dette her forslag, og vi vil selvfølgelig have det med i diskussionen i Retsudvalget, når vi skal diskutere den plan, som justitsministeren vil fremlægge, men vi har visse indvendinger mod forslaget, som det ser ud her.
Der er skrappe regler for anvendelse af dyr til forsøg, og det er der også i de lande, vi normalt sammenligner os med.
Det, jeg anførte, var såmænd blot, at det, der står i Dansk Folkepartis forslag, nemlig at en fordobling af prisen for forsøgsdyr vil medføre en halvering af antallet af dyreforsøg, ikke holder, for det betyder blot, at hvis prisen for at få gennemført et bestemt dyreforsøg med en bestemt standard under bestemte sikkerhedsforanstaltninger og bestemte hensyn til dyret bliver for høj i Danmark, så vil det samme dyreforsøg under de samme vilkår med den samme sikkerhedsmargin og med de samme hensyn til dyret blot blive udført f.eks. i Sverige, i England eller i Tyskland, hvor der findes institutter, som lever fuldstændig op til den danske standard.